ขอร้องเรียนสำนักงานเขตพระนครที่ละเลยการปฏิบัติหน้าที่และให้การสนับสนุนการกระทำผิดกฎหมายในส่วนที่เกี่ยวข้องกับการดูแลความเรียบร้อยบนพื้นที่ถนนกรุงเกษม  โดยสำนักงานเขตพระนครได้อนุญาตให้ผู้ค้าต้นไม้วางขายต้นไม้บนถนนกรุงเกษม กินพื้นที่เต็มถนน 1 เลน ทำให้รถไม่สามารถสัญจรได้ สร้างความเดือดร้อนให้กับประชาชนที่ต้องใช้ถนนเพื่อสัญจร

ผู้แจ้งได้เคยร้องเรียนเกี่ยวกับประเด็นข้างต้นผ่านระบบ Traffy Fondue ตั้งแต่ช่วง ต.ค. 66 แล้ว แต่สำนักงานเขตพระนครพยายามจบเรื่องอย่างส่ง ๆ และไม่มี timeline ในการจัดการแก้ไขปัญหาอย่างชัดเจน โดยอ้างว่าการตั้งขายต้นไม้อยู่ในความรับผิดชอบของสำนักงานตลาดกรุงเทพมหานคร และเมื่อหาพื้นที่ขายต้นไม้ให้กลุ่มผู้ค้าได้ จึงจะยกเลิกการตั้งขายต้นไม้บนนถนน 

การอ้างดังกล่าวของสำนักงานเขตพระนครสะท้อนถึงการละเลยการปฏิบัติหน้าที่ในการจัดการดูแลพื้นที่ถนนซึ่งอยู่ในความรับผิดชอบในเขตพื้นที่ของสำนักงานเขตพระนครโดยตรง อีกทั้งยังสะท้อนถึงการสนับสนุนการกระทำผิดกฎหมายของผู้ค้าต้นไม้ เนื่องจากการตั้งวางสิ่งของหรือสิ่งอื่นในบนถนนสาธารณะ เพื่อจับจองพื้นที่ดังกล่าวเป็นของตนเอง ในลักษณะกีดขวาง เข้าข่ายเป็นความผิดตาม พ.ร.บ. รักษาความสะอาดและความเป็นเรียบร้อยของบ้านเมือง และ พ.ร.บ. จราจร

ถนนเป็นพื้นที่สาธารณะ ไม่ใช่พื้นที่ให้กลุ่มใดกลุ่มหนึ่งมาใช้ประโยชน์ จึงทำให้เกิดข้อสงสัยว่าสำนักงานเขตพระนคร/เจ้าหน้าที่ที่เกี่ยวข้อง ได้รับผลประโยชน์จากการอนุญาตให้ผู้ค้าต้นไม้สามารถวางขายบนถนนพื้นที่สาธารณะได้เป็นเวลานานมากหรือไม่ จึงทำให้เห็นการละเลยการปฏิบัติหน้าที่และการสนับสนุนในการกระทำผิดกฎหมายของสำนักงานเขตพระนคร

ดังนั้นขอให้สำนักงานเขตพระนครดำเนินการย้ายผู้ค้าต้นไม้ออกจากพื้นที่บนถนนกรุงเกษมโดยด่วน และในระยะข้างหน้า ก็ไม่ควรอนุญาตให้มีการตั้งขายต้นไม้บนพื้นที่ฟุตบาท ซึ่งถือว่าเป็นพื้นที่สาธารณะเช่นเดียวกัน